Document ID: 32015D0074

KOMISIJAS ĪSTENOŠANAS LĒMUMS (ES) 2015/74
(2014. gada 3. decembris),
ar ko pieņem Kopienas nozīmes teritoriju astoto atjaunināto sarakstu Vidusjūras bioģeogrāfiskajam reģionam
(izziņots ar dokumenta numuru C(2014) 9098)
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 1992. gada 21. maija Direktīvu 92/43/EEK par dabisko dzīvotņu, savvaļas faunas un floras aizsardzību (1) un jo īpaši tās 4. panta 2. punkta trešo daļu,
tā kā:
(1)
Direktīvas 92/43/EEK 1. panta c) punkta iii) apakšpunktā minētais Vidusjūras bioģeogrāfiskais reģions ietver Savienības teritoriju Grieķijā, Kiprā (saskaņā ar 2003. gada Pievienošanās akta (2) Protokola Nr. 10 1. pantu) un Maltā, Savienības teritoriju daļā Spānijas, Francijas, Itālijas, Portugāles un Horvātijas un - saskaņā ar Līguma 355. panta 3. punktu - Gibraltāra, kura ārlietas pārzina Apvienotā Karaliste, teritoriju, kā noteikts bioģeogrāfiskajā kartē, ko 2005. gada 20. aprīlī apstiprināja komiteja, kas izveidota saskaņā ar minētās direktīvas 20. pantu (Dzīvotņu komiteja).
(2)
Kopienas nozīmes teritoriju sākotnējais saraksts Vidusjūras bioģeogrāfiskajam reģionam Direktīvas 92/43/EEK nozīmē tika pieņemts ar Komisijas Lēmumu 2006/613/EK (3). Minētais saraksts pēdējo reizi tika atjaunināts ar Komisijas Īstenošanas lēmumu 2013/739/ES (4).
(3)
Teritorijas, kas iekļautas Kopienas nozīmes teritoriju sarakstos Vidusjūras bioģeogrāfiskajam reģionam, ietilpst Natura 2000 tīklā, kas ir būtisks bioloģiskās daudzveidības aizsardzības elements Savienībā. Lai gūtu turpmāku progresu Natura 2000 tīkla faktiskā veidošanā, sakarā ar minētā tīkla teritoriju sastāva mainīgumu Kopienas nozīmes teritoriju sarakstus regulāri pārskata.
(4)
Kopš 2012. gada oktobra dalībvalstis ir ierosinājušas papildu Kopienas nozīmes teritorijas Vidusjūras bioģeogrāfiskajam reģionam Direktīvas 92/43/EEK 1. panta nozīmē. Dalībvalstis ir arī iesniegušas izmaiņas ar teritorijām saistītajā informācijā, kas ietverta Kopienas nozīmes teritoriju sarakstā Vidusjūras bioģeogrāfiskajam reģionam.
(5)
Pamatojoties uz saraksta projektu, kuru Komisija sagatavojusi, vienojoties ar katru attiecīgo dalībvalsti, un kurā norādītas teritorijas, kurās sastopami prioritāri dabīgo dzīvotņu veidi vai prioritāras sugas, būtu jāpieņem par Kopienas nozīmes teritorijām izraudzīto teritoriju atjaunināts saraksts Vidusjūras bioģeogrāfiskajam reģionam. Uz tikko iekļautajām teritorijām attiecinātu Direktīvas 92/43/EEK 4. panta 4. punktu un 6. panta 1. punktu.
(6)
Direktīvas 92/43/EEK 11. pantā noteiktās uzraudzības gaitā zināšanas par dabīgo dzīvotņu veidiem un sugu sastopamību un izplatību pastāvīgi papildinās. Tāpēc teritoriju novērtēšanu un atlasi Savienības līmenī veica, izmantojot pilnīgāko tobrīd pieejamo informāciju.
(7)
Dažas dalībvalstis vēl nav ieteikušas pietiekami daudz teritoriju, lai izpildītu Direktīvas 92/43/EEK prasības par konkrētiem dzīvotņu veidiem un sugām. Turklāt zināšanas par dažu Direktīvas 92/43/EEK I pielikumā minēto dzīvotņu veidiem un dažu II pielikumā minēto sugu sastopamību un izplatību joprojām ir nepilnīgas. Tāpēc attiecībā uz šiem dzīvotņu veidiem un sugām Natura 2000 tīkla izveidi nevar uzskatīt par pabeigtu.
(8)
Skaidrības un pārredzamības labad būtu jāatceļ Īstenošanas lēmums 2013/739/ES.
(9)
Šajā lēmumā paredzētie pasākumi ir saskaņā ar Dzīvotņu komitejas atzinumu,
IR PIEŅĒMUSI ŠO LĒMUMU.
1. pants
Ar šo pieņem Kopienas nozīmes teritoriju astoto atjaunināto sarakstu Vidusjūras bioģeogrāfiskajam reģionam, kā noteikts šā lēmuma pielikumā.
2. pants
Īstenošanas lēmumu 2013/739/ES atceļ.
3. pants
Šis lēmums ir adresēts dalībvalstīm.
Briselē, 2014. gada 3. decembrī

Labels: 12
19
20